text: Patienter må vente på influenza-vaccine 
  17 oktober 2011 kl. 06.37
  Lægerne i Skærbæk Lægehus har udskudt den planlagte influenza-vaccination, fordi de ikke har fået al den vaccine, de ønskede.
  - Det er simpelthen dårligt, at vi ikke får det, vi bestilte for et halvt år siden, siger læge Morten Toft Nielsen fra Lægehuset til dr.dk
  Det er Statens Serum Institut, der ikke har kunnet levere til tiden og det er ikke første gang.
  
  Presset på tid
  - Producenterne får først i februar at vide hvordan vaccinen skal være og derfor er de pressede på tid, siger Niels Thulstrup, der er afdelingschef i Statens Serum Institut.
  Sidste år måtte Skærbæk Lægehus sende 100 patienter hjem igen og læge Morten Toft Nielsen klagede til Folketingets Sundhedsudvalg. Men den klage kom der ikke noget ud af.
  
  I løbet af en uge 
  Lægehuset har derfor udskudt de gratis vaccinationer til den 2. november og der skulle vaccinen være kommet.
  Ifølge Statens Serum Institut vil resten af vaccinen blive leveret til de læger der mangler, i løbet af denne uge.
  